Amodau a Thelerau ar gyfer Gosod a Chynnal

Cyfosodiadau Falf Pwysedd Is (RPZ)

Mae'r amodau a'r telerau canlynol yn berthnasol i osod unrhyw ddyfeisiau atal adlif Math BA, Hylif Categori 4 (Ataliwr Adlif Gwiriadwy â Pharth Pwysedd Is), a elwir yn gyffredin yn falfiau RPZ, wrth osod ffitiadau dŵr sy'n cludo dŵr a gyflenwir gan Ddŵr Cymru.

Gall methu â chydymffurfio â'r telerau hyn arwain at erlyniad am doramod o dan Reoliadau Cyflenwi Dŵr (Ffitiadau Dŵr) 1999 a/neu’r adrannau perthnasol o Ddeddf y Diwydiant Dŵr 1991.

Hysbysu, gosod a chomisiynu

Cyn gosod y ffitiadau hyn rhaid cael caniatâd ysgrifenedig Dŵr Cymru ymlaen llaw. Ym mhob achos, rhaid i’r cwsmer ofyn am ganiatâd gan ddefnyddio ffurflen hysbysu.

1. Rhaid i Falfiau RPZ gael eu gosod, eu comisiynu, eu profi a'u cynnal yn unol â gofynion yr argraffiad cyfredol o **’** [**Water Undertakers’ RPZ AIM**](https://www.waterregsuk.co.uk/downloads/public_area/guidance/publications/general/guidance_2024/aim/rpz_aim.pdf) <https://www.waterregsuk.co.uk/downloads/public\_area/guidance/publications/general/april\_2023/guidance\_2024/aim/rpz\_aim.pdf> Water Regs UK**.** Rhaid i'r gwaith gosod yma gydymffurfio hefyd â *Rheoliadau Cyflenwi Dŵr (Ffitiadau Dŵr) 1999*. Rhaid cymhwyso gofynion yr AIM a'r Rheoliadau yn ogystal â'r telerau hyn. Rhaid i falfiau RPZ a’r ffitiadau sy’n gysylltiedig â’u gosod fod â thystiolaeth gyfredol a dilys am gydymffurfiaeth â Rheoliad 4 o Reoliadau Cyflenwi Dŵr (Ffitiadau Dŵr)1999 adeg eu gosod. Bydd Dŵr Cymru'n gofyn am dystiolaeth o gydymffurfiaeth y cynnyrch cyn y rhoi caniatâd i’w osod. *Un esiampl o dystiolaeth ddigonol fyddai ardystiad cyfredol a dilys o ganiatâd neu gydsyniad.*
2. Gall Dŵr Cymru orfodi amodau pellach ar osod y ffitiadau hyn fel y gwêl yn briodol wrth roi caniatâd ar gyfer y gwaith arfaethedig.
3. Ar ôl gosod y falf RPZ, rhaid iddi gael ei chomisiynu a'i phrofi gan brofwr achrededig, fel y rhai sydd ar gofrestr [WaterSafe](https://www.watersafe.org.uk/). **Rhaid cyflawni hyn cyn y gellir dechrau defnyddio unrhyw falf.**
4. Dim ond ar ôl bodloni'r Amodau a'r Telerau hyn y caniateir Gosod falf RPZ. Os na fodlonir yr Amodau a'r Telerau hyn, gall Dŵr Cymru fynnu eich bod chi'n tynnu cydosodiad falf RPZ ac yn darparu amddiffyniad priodol arall rhag adlif.

Cynnal a phrofi am gydymffurfiaeth

1. Rhaid i'r cwsmer gynnal y falfiau RPZ a'r ffitiadau cysylltiedig yn unol ag argymhellion y gwneuthurwr. Gall Dŵr Cymru orfodi amodau eraill mewn perthynas â chynnal-a-chadw unrhyw falf RPZ yn ôl ei ddisgresiwn ei hun.
2. Rhaid i'r cwsmer weithredu rhaglen archwilio a chynnal-a-chadw sy'n sicrhau bod y falfiau RPZ yn cael eu profi’n gyfnodol yn unol â gofynion y gwneuthurwr, neu o leiaf bob 12 mis – p'run bynnag sydd fyrraf. Gall Dŵr Cymru orfodi'r gofyniad i gyflawni gwaith archwilio a chynnal-a-chadw ar gyfnodau byrrach lle teimlir bod hynny'n angenrheidiol.
3. Rhaid i'r cwsmer gadw tystysgrifau adroddiad y profion hyn ynghyd ag unrhyw ddogfennau eraill sy'n ymwneud â gosod a chynnal y falf RPZ. Rhaid storio’r rhain fel y gellir eu cyrchu'n rhwydd er mwyn i Ddŵr Cymru eu hadolygu. Gallwn ofyn i chi ddarparu'r wybodaeth yma adeg archwiliad neu adolygiad.
4. Gall Dŵr Cymru fynnu bod profion ychwanegol yn cael eu cyflawni ar falfiau RPZ gweithredol unrhyw bryd, a gall bennu bod profion gweithredol yn cael eu cyflawni'n fwy cyson na'r safonau a bennir yn yr AIM lle ystyrir bod hynny'n briodol.
5. Gellir cyflawni profion cydymffurfiaeth ar falfiau RPZ hyd at uchafswm o 30 diwrnod cyn dyddiad y prawf gofynnol nesaf heb i hynny effeithio ar y dyddiad ailbrofi nesaf.
6. Rhaid i brofion cydymffurfiaeth ar falfiau RPZ gael eu cyflawni gan brofwr achrededig ar gost y cwsmer. Bydd y cwsmer yn arddangos hysbysiad mewn man amlwg yn agos at y gosodiad i hysbysu unrhyw un sydd gerllaw y dylid riportio unrhyw broblemau gyda'r gosodiad ar unwaith, a taw personél awdurdodedig â'r hyfforddiant priodol yn unig gaiff gyflawni gwaith cynnal arno.
7. Ni chaniateir gwneud newidiadau / diwygiadau i unrhyw systemau plymio sy’n cynnwys falf RPZ heb gael caniatâd ysgrifenedig Dŵr Cymru. Dylid hysbysu am y newidiadau arfaethedig ymlaen llaw gan ddefnyddio ein ffurflen hysbysu. Rhaid [cyflwyno hysbysiad](https://www.dwrcymru.com/en/help-advice/water-regulations/notification-and-testing-of-works) am unrhyw newidiadau arfaethedig o dan Reoliad 5 o’r Rheoliadau.
8. Lle nad oes angen falf y RPZ mwyach, rhaid i’r cwsmer barhau i'w chynnal a'i phrofi yn unol â gofynion yr Amodau a’r Telerau hyn. Fel arall, dylid gofyn am ganiatâd Dŵr Cymru i dynnu'r falf.
9. Rhaid hysbysu Dŵr Cymru am unrhyw newidiadau ym manylion y cwsmer / person cyfrifol, er mwyn sicrhau bod ein cofnodion yn cael eu cadw a’u bod yn gyfoes at ddibenion gohebu yn y dyfodol.
10. Bydd y Cwsmer yn caniatáu i unrhyw un o weithwyr neu asiantau awdurdodedig Dŵr Cymru fynd i'r eiddo ar unrhyw adeg resymol at ddibenion y telerau hyn. Mae hyn yn ogystal â hawl mynediad statudol Dŵr Cymru.

Methu profion, trwsio a disodli

1. Os ceir bod unrhyw falf RPZ yn ddiffygiol wrth ei chomisiynu neu wrth brofi ei chydymffurfiaeth, rhaid hysbysu Dŵr Cymru cyn gynted ag y bo'n ymarferol, a chyn pen 24 awr bob tro. Rhaid riportio’r rhesymau dros fethu ynghyd ag unrhyw gamau a gymerwyd. Lle na ellir trwsio neu ddisodli falf ddiffygiol ar unwaith, **rhaid hysbysu Dŵr Cymru ar unwaith.**
2. Rhaid neilltuo falfiau RPZ sydd wedi methu'r profion nes i Ddŵr Cymru eich hysbysu fel arall. Gall Dŵr Cymru fynnu bod camau unioni eraill yn cael eu cymryd yn dilyn methiant lle na ellir cyflawni gwaith trwsio neu ddisodli.
3. Rhaid i gydrannau newydd a ddefnyddir wrth drwsio falf RPZ gydymffurfio â manylebau'r gweithgynhyrchwr ar gyfer model y falf a osodwyd. Ar ôl disodli neu drwsio cydrannau, rhaid ail-gomisiynu’r falf a rhaid iddi gael ei phrofi gan brofwr achrededig cyn ei defnyddio eto.

Mae Dŵr Cymru'n cadw'r hawl i ddiwygio'r Amodau a Thelerau fel y bo angen o bryd i'w gilydd yn unol â'r newidiadau i'r ddeddfwriaeth neu ganllawiau'r diwydiant. Caiff newidiadau eu cyfleu i'r holl bobl sy’n gyfrifol am falfiau sy’n hysbys i ni.